Rosquilla

Unha rosquillaDenominación en galego en Portal das Palabras (diminutivo de rosca) é un doce de pequeno tamaño en forma de rosca pequena elaborado principalmente cunha masa de fariña, ovos e azucre, que se enforna ou frixe en aceite e vai cuberta de azucre derretido.Definición en VV. AA. (2012) Dicionario de alimentación e restauración, Santiago de Compostela, Termigal. Xunta de Galicia. Real Academia Galega. Fanse con distintos tipos de masa, desde unhas masas máis ou menos esponxosas até masas de follado. 

Un rosquilleiro ou rosquilleira é a persoa que fai ou vende rosquillas.

 As rosquillas en Galicia 
A primeira mención das rosquillas nun texto en galego data de 1746, no escrito de Frei Martín Sarmiento Coloquio de 24 gallegos rústicos: 
 ...Era un raparigo vasalo e galego do conde, e que estaba servindo no eido; Dixo que os confites se daban por cestos, e que as rosquilliñas se daban a centos ; os biscoitos largos, brancos e amarelos, se daban por feixes e monllos enteiros; Dos ovos fiados con muitos nobelos andaban por ducias, seus pratos ben cheos; Uns bolos tan grandes como un pan de mesto, que eran de fariña de trigo escolleito, con leite amasados sen ningún formento, con ovos mexidos...Tesouro Informatizado da Lingua Galega.

A primeira mención nun dicionario de lingua galega dunha rosquilla dáse en 1865, por Juan Manuel Pintos Villar, no seu Vocabulario gallego-castellano. Eladio Rodríguez describe en 1958 as rosquillas galegas, coma masa doce e delicada, que se forma en figura de roscas pequenas. Son famosas e teñen grande aceptación as rosquillas de Ribadavia, o mesmo as duras de améndoa envoltas en azucre solidificado, ca as brandas de fariña triga e ovo batido, que se recobren cunha masa de azucre.Entrada rosquilla en Dicionario de Dicionarios da Lingua Galega

As rosquillas son uns dos doces máis propios da gastronomía de Galicia. Véndense normalmente en postos ambulantes nas festas, feiras, romarías, partidos e outros acontecementos, onde o seu consumo é case de obriga. Noutrora vendidas nun vime, hoxe véndense en paquetes de plástico; os procesos son industriais pero aínda son artesáns. Hoxe en día son famosas as rosquillas Ancla de Ponteareas e Cristaleiro de Gondomar. As rosquillas tradicionais son as rosquillas brancas ou de masa, feitas a base de masa de galleta, secas, ideais para tomalas soas ou molladas no leite ou no café; as rosquillas de masa de follado, molladas e brandas, elaboradas con masa de follado seguindo un proceso artesanal, os melindres; e os conguitos, o pequeno círculo central que resulta do corte das rosquillas. Na casa pódense facer rosquillas fritidas.

 Noutros lugares 
En moitos países existen variedades de forma e sabor moi semellantes á tradicional rosquilla galega.

A rosquilla é un doce tamén moi típico español. Ao contrario que en Galicia, onde se comen en calquera festa, adóitase comer na Semana Santa. A súa orixe remóntase ao antigo Imperio romano, época na que a súa receita estendeuse a boa arte de Europa e da conca mediterránea.

O dónut (en inglés doughnut ou simplemente donut) é unha rosquilla esponxosa famosa pola gran difusión que souberon darlle os departamentos de mercadotecnia de certas marcas norteamericanas.

 Galería de imaxes 

 Notas 

 Véxase tamén 
 Outros artigos 
 Festa da rosquilla de Abades, en Silleda
 Dónut
 Roscón
 Chula
 Bagel
 Pestiño
 Bola de Berlín

 Ligazóns externas 
 Vídeo de rosquillas galegas na páxina web da RTVG 

Categoría:Sobremesas e doces de Galicia
Categoría:Pans doces
Categoría:Gastronomía de España